পুরান ঢাকার নয়াবাজার-বাবুবাজার পেরিয়ে দ্বিতীয় বুড়িগঙ্গা সেতুর ওপারেই কেরানীগঞ্জ। এই কেরানীগঞ্জ উপজেলার একটি ইউনিয়ন রুহিতপুর। সেতু পার হলে মোটরযানে আধা ঘণ্টা বা ৪০ মিনিটের পথ। প্রথমেই যাওয়া হলো রুহিতপুরের উত্তর রামেরকান্দা গ্রামের  এক তাঁতিবাড়িতে। তখন বিকেল। উঠোনে পরিবারের এক নারী সদস্য চরকায় সুতা জড়াচ্ছেন। মাটির মেঝের উঁচু ঘরের দাওয়ায় লুঙ্গির সুতা টানা দেওয়া। পাশেই হাততাঁতে সাদা লুঙ্গি বুনছেন তাঁতি মো. নাঈম। তিনি জানালেন লুঙ্গি তৈরির প্রক্রিয়াগুলো।